ออมสินลดเป้าสินเชื่อบ้านพบเก็งกำไรริมชายแดน
ออมสินหดเป้าปล่อยกู้เคหะ พบตะเข็บชายแดนแห่ซื้อเก็งกำไร พัทยา-หัวหินคอนโดเกลื่อน
13 เม.ย. 2556

ออมสินหดเป้าปล่อยกู้เคหะ พบตะเข็บชายแดนแห่ซื้อเก็งกำไร พัทยา-หัวหินคอนโดเกลื่อน
นายวรวิทย์ ชัยลิมปมนตรี ผู้อำนวยการธนาคารออมสิน เปิดเผยว่า ธนาคารได้ตั้งเป้าปล่อยสินเชื่อเคหะในปีนี้ไว้ประมาณ 5-6 หมื่นล้านบาท ลดลงจากปีก่อนที่ปล่อยกู้ได้กว่า 7.4 หมื่นล้านบาท โดยในช่วง 3 เดือนแรก มียอดการปล่อยกู้ไปแล้วกว่า 1 หมื่นล้านบาท ถือว่าน้อยกว่าช่วงไตรมาสแรกของปีก่อนที่ปล่อยกู้ได้ 1.4 หมื่นล้านบาท 
ขณะนี้ถือว่ายังไม่เห็นสัญญาณฟองสบู่ แต่อาจมีบางพื้นที่ที่มีการซื้ออสังหาริมทรัพย์ไว้เก็งกำไรเตรียมประชาคมเศรษฐกิจอาเซียน (เออีซี) เช่น ที่ จ.อุดรธานี และหนองคาย ซึ่งพบว่าบางพื้นที่ที่ราคาที่ดินมีการขยับตัวเพิ่มขึ้นถึง 100% 
“ตอนนี้บางพื้นที่เริ่มมีการสร้างโครงการขนาดใหญ่รองรับเออีซี ซึ่งยังไม่รู้ว่าจะมีคนเข้ามาหรือเปล่า อย่างแนวตะเข็บชายแดนมีผู้ประกอบการกว้านซื้อที่ดินไว้ก่อน แต่ก็ยังถือว่าเป็นแค่บางพื้นที่ ซึ่งยังไม่ถือว่าสะท้อนปัญหาเรื่องฟองสบู่อสังหาริมทรัพย์ได้” นายวรวิทย์ กล่าว 
นายวรวิทย์ กล่าวว่า อีกพื้นที่ที่น่าจับตาคือการสร้างคอนโดมิเนียมแถบหัวหิน จ.ประจวบคีรีขันธ์ และที่เมืองพัทยา จ.ชลบุรี ที่มีการก่อสร้างกันมากเกินกว่าความต้องการซื้อของประชาชน โดยจะเห็นว่าในปีที่ผ่านมามียอดสร้างคอนโดมิเนียมในพื้นที่หัวหินและพัทยามากกว่า 2 แสนยูนิต แต่มียอดโอนเพียงแค่ 1 แสนยูนิตเท่านั้น